Seun se oë tydens gru-aanval uitgesnyDie seuntjie sterk aan in die hospitaal. Foto: news.com.au ŉ Sesjarige Chinese seun sterk aan in die hospitaal nadat ŉ vrou, wat vermoedelik organe op die swartmark verkwansel, hom in ŉ veld ingelok en sy oë uitgesny het. The Guardian het Woensdag berig die voorval het Saterdag in die noorde van China plaasgevind. “Die gru-aanval het op die platteland in Linfen in die Shanxi-provinsie plaasgevind,” het plaaslike owerhede gesê. Die vrou het glo die kind se oë uitgesny en hom in die veld gelos. Hy is ure later deur sy ouers in ŉ plas bloed aangetref. Die dorpie se polisie het gesê hulle kan nog nie spekuleer oor die motief vir die daad nie en dat hulle die saak nog ondersoek. “Ons doen alles in ons vermoë om die saak te ondersoek,” het ŉ beampte, wat slegs sy van as Lui aangedui het, gesê. Lui het gesê die seun se oë is later in die veld gekry en dat die horingvliese nie verwyder is nie. Die plaaslike media in China het aanvanklik berig die moontlikheid bestaan dat die seuntjie se oë uitgesny is om die horingvliese op die swartmark te verkwansel, aangesien daar ŉ groot tekort aan organe in China is. Maar die polisie het gesê hulle het dié moontlikheid uitgesluit nadat die horingvliese nie verwyder is nie. Intussen berig Yahoo News dat die afgryslike daad die land se inwoners erg geskok het. Hoewel die kind se oë terug gekry is, kon dokters nie daarin slaag om dit suksesvol terug te sit nie en is hy nou blind. Die polisie het ŉ beloning van 100 000 yuan (sowat R170 000) uitgereik vir inligting wat tot die vrou se inhegtenisname kan lei.